DA Den Europæiske Unions Tidende C 115/81

Regionsudvalgets udtalelse om »Forslag til Europa-Parlamentets og Rådets afgørelse om programmet »Borgere for Europa« til fremme af et aktivt medborgerskab i Europa (2007-2013)«

(2006/C 115/18)

REGIONSUDVALGET HAR —

under henvisning til forslaget til Europa-Parlamentets og Rådets afgørelse om programmet »Borgere for Europa« til fremme af et aktivt medborgerskab i Europa (2007-2013) (KOM(2005) 116 endelig);

under henvisning til Kommissionens beslutning af 6. april 2005 om at høre Regionsudvalget om forslaget til Europa-Parlamentets og Rådets afgørelse om programmet »Borgere for Europa« til fremme af et aktivt medborgerskab i Europa (2007-2013) i henhold til EF-traktatens artikel 151, artikel 265, stk. 1, og artikel 308;

under henvisning til formandens beslutning af 20. januar 2005 om at henvise det forberedende arbejde vedrørende forslag til Europa-Parlamentets og Rådets afgørelse om programmet »Borgere for Europa« til fremme af et aktivt medborgerskab i Europa (2007-2013) til Underudvalget for Konstitutionelle Anliggender og Styreformer i EU;

under henvisning til traktaten om en forfatning for Europa undertegnet den 29. oktober 2004, navnlig artikel I-10 og III-280;

under henvisning til Rådets afgørelse 2004/100/EF af 26. januar 2004 om et EF-handlingsprogram til fremme af et aktivt medborgerskab i Europa (1);

under henvisning til sin udtalelse af 20. november 2003 om »Forslag til Rådets afgørelse om et EF-handlingsprogram til fremme af et aktivt medborgerskab i Europa« og »Meddelelse fra Kommissionen til Europa-Parlamentet og Rådet om foranstaltninger, som skal træffes af medlemsstaterne for at sikre alle unionsborgeres deltagelse i 2004-valget til Europa Parlamentet i et udvidet EU« (CdR 170/2003 fin (2));

under henvisning til sin udtalelse af 21. november 2002 om »Meddelelse fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget om en informations- og kommunikationsstrategi for Den Europæiske Union« (KOM(2002) 350 endelig) (CdR 124/2002 fin (3));

under henvisning til Kommissionens fjerde rapport om unionsborgerskab (1. maj 2001-30. april 2004) (KOM(2004) 695 endelig);

under henvisning til Kommissionens meddelelse »At give borgerskabsbegrebet reelt indhold: fremme af europæisk kultur og mangfoldighed gennem ungdoms- og kulturprogrammer, audiovisuelle programmer og programmer for borgernes deltagelse« — (KOM(2004) 154 endelig);

under henvisning til sit forslag til udtalelse (CdR 120/2005 rev. 2) vedtaget den 4. oktober 2005 af Underudvalget for Konstitutionelle Anliggender og Styreformer i EU, ordfører: Claude du Granrut, medlem af regionalrådet for Picardiet, viceborgmester i Senlis (FR/PPE);

og ud fra følgende betragtninger:

1) I anden del af EF-traktaten indføres der et unionsborgerskab, som i henhold til artikel 17 er et supplement til det nationale statsborgerskab og ikke træder i stedet for dette. Disse bestemmelser er indarbejdet i artikel 1-10 i traktaten om en forfatning for Europa. Denne traktat indeholder endvidere et afsnit VI med titlen »Unionens demokratiske liv«;

2) Medborgerskabet udøves i første omgang i nærmiljøet. De lokale og regionale myndigheder skal i henhold til nærhedsprincippet være aktivt med til at fremme det;

3) Som repræsentativt organ for de lokale og regionale myndigheder og forkæmper for nærdemokratiet i EU's beslutningsproces er Regionsudvalget i højeste grad berørt af indsatsen for at fremme og gennemføre medborgerskabet;

4) Med ovennævnte afgørelse af 26. januar 2004 indførte Rådet et treårigt EF-handlingsprogram til fremme af et aktivt medborgerskab i Europa. De foranstaltninger, der er blevet iværksat under dette program med en finansieringsramme på 72 mio. euro, skal videreføres;

5) I lyset af EU's udvidelse må der gøres en særlig indsats for at fremme medborgerskabet i de nye medlemsstater;

6) Rådet har udråbt 2005 til det europæiske år for medborgerskab gennem uddannelse for at minde om uddannelsens betydning for fremme og beskyttelse af menneskerettighederne. I forbindelse med Europarådets tredje topmøde i Warszawa i 2005 blev der afholdt et topmøde for unge, som viste, i hvilken udstrækning en aktiv ungdom med en bevidsthed om sin nye identitet er det bedste middel til at fremme et aktivt medborgerskab —

på sin 62. plenarforsamling den 16.-17. november 2005 (mødet den 17. november) enstemmigt vedtaget følgende udtalelse:

1. Regionsudvalgets synspunkter

Regionsudvalget

1.1 mener, at EU bør bevidstgøre sine borgere om medborgerskabets europæiske dimension,

1.2 er overbevist om, at den øgede mangfoldighed i EU som følge af tiltrædelsen af ti nye medlemsstater den 1. maj 2004 og den kommende tiltrædelse af andre lande nødvendiggør en særlig indsats til fremme af et aktivt medborgerskab i såvel disse nye lande som i de 15 andre medlemsstater, hvor man i forbindelse med fremme af det europæiske medborgerskab skal tage hensyn til den kulturelle, sociale og sproglige berigelse, der følger af udvidelsen,

1.3 er bekymret over de europæiske borgeres følelse af at blive holdt væk fra EU's beslutningstagning og mangle oplysninger, hvilket er med til at skabe modvilje med hensyn til EU's politiske udvikling;

1.4 fremhæver de lokale og regionale myndigheders afgørende rolle for udviklingen af et aktivt europæisk medborgerskab,

1.5 bifalder forslaget til afgørelse om et EF-handlingsprogram til fremme af et aktivt medborgerskab i Europa, der har fået bevilget et budget på 235 mio. euro for perioden 2007-2013, og som erstatter programmet for perioden 2004-2006, hvis beskedne budget på 72 mio. euro Regionsudvalget har beklaget i sin ovennævnte udtalelse CdR 170/2003,

1.6 mener, at fremme af et aktivt medborgerskab er et tværgående aspekt, som der bør tages hensyn til i forbindelse med andre EU-tiltag. Således skal de programmer, der er vedtaget inden for undervisning, kultur og ungdom, indarbejde medborgerskabsdimensionen og de aktioner, der er iværksat af Generaldirektoratet for Retfærdighed, Frihed og Sikkerhed inden for rammerne af programmet om grundlæggende rettigheder og medborgerskab for perioden 2007-2013,

1.7 mener derimod, at visse aspekter af programmer såsom dem, der vedrører de værdier, som de europæiske borgere har til fælles, og de begivenheder, der har præget deres historie, indeholder en stærk medborgerskabsdimension og burde medtages i programmet »Borgere for Europa«,

1.8 er af den opfattelse, at projekterne om medborgerskab kan forbedres ved at iværksætte foranstaltninger til støtte for bedste praksis på lokalt og regionalt plan,

1.9 bifalder Kommissionens bestræbelser på at foretage en omfattende offentlig høring som led i udarbejdelsen af dette forslag, hvilket mundede ud i afholdelsen af et rådgivende forum den 3.-4. februar 2005 med deltagelse af Regionsudvalget,

1.10 støtter den prioritet, der i handlingsprogrammet tillægges venskabsbyaftaler, hvortil næsten en tredjedel af budgettet for det samlede program er afsat,

1.11 noterer ikke desto mindre, at det nye programs finansielle overslag formentlig vil føre til et fald i antallet af finansierede projekter, og frygter dets afskrækkende virkning på de projektansvarlige,

1.12 mener, at man ligeledes bør fremme venskabsaftaler mellem andre lokale og regionale myndigheder under hensyntagen til de nationale lovgivninger,

1.13 er af den opfattelse, at grænseoverskridende områder, der er i kontakt med flere nationale kulturer, har størst potentiale for at udvikle en europæisk identitet, og støtter de drøftelser, der er blevet indledt, herunder i Generaldirektoratet for Regionalpolitik, om etableringen af grænseoverskridende samarbejdsstrukturer med en medborgerskabsdimension,

1.14 støtter princippet om at åbne programmet for de EFTA-lande, der er parter i aftalen om Det Europæiske Økonomiske Samarbejdsområde, de kandidatlande, som har en førtiltrædelsesstrategi, og de vestlige Balkanlande i overensstemmelse med Det Europæiske Råds konklusioner i Thessaloniki den 19.-20. juni 2003, men beklager, at forslaget til afgørelse ikke tager hensyn til de EU-borgere, der bor uden for EU,

1.15 er enig i at støtte et aktivt civilsamfund i Europa og fremhæver den prioritet, som dets projekter bør tildeles,

1.16 understreger værdien af en aktiv, langsigtet informations- og kommunikationspolitik, som det foretrækker frem for systematisk organisering af arrangementer med stor synlighed, der ikke altid afføder betydelige fordele,

1.17 bifalder bestræbelserne på at mindske de administrative byrder, der hviler på tilskudsmodtagerne, og samtidig overholde de gældende finansforskrifter, som ville kunne forbedres i endnu højere grad,

1.18 glæder sig over den foreslåede evaluerings- og opfølgningsproces, navnlig den planlagte offentliggørelse af tre rapporter i 2010, 2011 og 2015, men beklager, at der endnu ikke foreligger nogen midtvejsevaluering af det treårige program for 2004-2006,

2. Regionsudvalgets henstillinger

Regionsudvalget

2.1 håber, at Europa-Parlamentet og Rådet hurtigst muligt vil vedtage denne afgørelse for derved at sikre kontinuitet i de aktiviteter, der i øjeblikket gennemføres som led i det treårige program for 2004-2006,

2.2. opfordrer Kommissionen til at tage hensyn til medborgerskabsdimensionen i alle sine forslag, navnlig dem, der vedrører uddannelse, kultur, ungdom og beskyttelse af de grundlæggende rettigheder, og medtage visse aspekter af andre programmer i dette program, såfremt deres hovedmål er at fremme medborgerskab,

2.3 er af den opfattelse, at den forudsete budgetramme bør udvides og tildeles en selvstændig budgetpost til fremme af et aktivt europæisk medborgerskab i de nye medlemsstater,

2.4 fremhæver behovet for flere venskabsbyaftaler og foreslår, at man opfordrer andre lokale og regionale myndigheder til at indgå venskabsaftaler, samt at de deltager i de eksisterende venskabsaftaler og henter inspiration fra allerede anerkendt bedste praksis,

2.5 ønsker, at der sættes særlig fokus på fremme af det europæiske medborgerskab i de grænseoverskridende områder,

2.6 anmoder om, at der indledes drøftelser om, hvordan man kan fremme det europæiske medborgerskab blandt de EU-borgere, der bor uden for EU,

2.7 foreslår en langsigtet informations- og kommunikationspolitik, der bl.a. tager sigte på de unge, og hvis europæiske herkomst fremstår klart,

2.8 ser gerne, at man fortsætter bestræbelserne på at lempe de administrative krav,

2.9. håber, at de lokale og regionale myndigheder vil agere som drivkraft i informations- og kommunikationspolitikken,

2.10 foreslår, at der udarbejdes en henstilling om at fremme uddannelse i europæisk medborgerskab i skoler og på højere læreanstalter. En sådan aktion bør iværksættes af Kommissionen, men Regionsudvalget ønsker at blive inddraget i den i sin egenskab af repræsentant for de kompetente regionale og lokale myndigheder på uddannelsesområdet,

Bruxelles, den 17. november 2005 Peter STRAUB Formand for Regionsudvalget

(1) EUT L 30 af 4.2.2004, s. 6.

(2) EUT C 73 af 23.3.2004 s. 46

(3) EUT C 73 af 26.3.2003, s. 46.